**АРХІЎНЫЯ КРЫНІЦЫ САЦЫЯЛЬНА-ЭКАНАМІЧНАЙ ГІСТОРЫІ БЕЛАРУСІ ДРУГОЙ ПАЛОВЫ XVIII – ПЕРШАЙ ПАЛОВЫ XIX ст.**

Люты, А. М. Архіўныя крыніцы сацыяльна-эканамічнай гісторыі Беларусі другой паловы XVIII − першай паловы XIX ст. / А. М. Люты, А. Э. Лютая // Европа : актуальные проблемы этнокультуры : сб. науч. ст. / Белорус. гос. пед. ун-т ; редкол. : В. В. Тугай (отв. ред.) [и др.]. – Минск, 2011. – С. 108−110.

**Ключевые слова:** сацыяльна-эканамічная гісторыя,крыніцы, мануфактуры, ўнутраны гандаль.

Архіўныя матэрыялы па сацыяльна-эканамічнай гісторыі Беларусі захоўваюцца ў фондах Расійскага дзяржаўнага гістарычнага архіва (РДГА) ў Санкт-Пецярбурзе, Нацыянальнага дзяржаўнага гістарычнага архіва Рэспублікі Літва (ДГАЛ) у Вільнюсе, Нацыянальнага гістарычнага архіва Беларусі (НГАБ) у Мінску, Нацыянальнага гістарычнага архіва Беларусі ў Гродне (НГАБ у Гродне) і Archiwum Glowne Akt Dawnych w Warszawie (АGAD). Многія матэрыялы архіва ў Санкт-Пецярбурзе дубліруюць даныя Нацыянальнага гістарычнага архіва ў Мінску і Гродне, аднак асобныя фонды істотна дапаўняюць крыніцы па пытанні сацыяльна-эканамічнага развіцця Беларусі ў другой палове XVIII – першай палове XIX ст. Вялікі фактычны матэрыял даюць фонды Межавага дэпартамента сената. Так, у “Эканамічных заўвагах да атласаў” беларускіх губерняў (фонд 1350, воп. 312) ёсць звесткі аб эканоміцы Беларусі канца XVIII ст.: землекарыстанні і землеўладанні, гарадах і мястэчках, колькасці і сацыяльным складзе насельніцтва Беларусі, асноўных занятках – сельскай гаспадарцы, рамястве, промыслах, гандлі; у фондзе 40 – аб развіцці мануфактурнай вытворчасці, купецкіх таварыствах, стварэнні новых прамысловых прадпрыемстваў на тэрыторыі заходніх губерняў, аб развіцці суконнай прамысловасці ў Беларусі, гандлі, аб дазволе вольным сялянам запісвацца ў купецкае або мяшчанскае саслоўе.

Матэрыялы “Аддзялення мануфактур экспедыцыі дзяржаўнай гаспадаркі міністэрства ўнутраных спраў” (фонд 16), якое было заснавана ўказам сената ад 18 чэрвеня 1803 г. для кіравання казённымі і для надзору за ўласнымі “фабрыкамі і заводамі” і якое праіснавала да 27 чэрвеня 1808 г., а затым было пераўтворана ўказам сената ў Галоўнае ўпраўленне мануфактур міністэрства ўнутраных спраў (фонд 17), фактычна з захаваннем тых жа функцый, дае дастаткова поўнае ўяўленне аб стане і развіцці прамысловасці Беларусі ў канцы XVIII – пачатку XIX ст. У гэтым фондзе сабраны ведамасці аб стане “фабрык і заводаў” у губернях з 1796 па 1808 г., звесткі аб толькі што створаных прамысловых прадпрыемствах: памерах пазык, якія выдаваліся прадпрыемцам дзяржаўнай казной; колькасці рабочых і аб’ёме вытворчасці на асобных прадпрыемствах.

Указам сената ад 7 ліпеня 1811 г. у складзе міністэрства ўнутраных спраў быў утвораны Дэпартамент мануфактур і ўнутранага гандлю (фонд 18) [1]. У 1819 г. ён быў перададзены ў падпарадкаванне міністэрству фінансаў. Гэты дэпартамент складаўся з чатырох аддзяленняў: мануфактурнага, унутранага гандлю, аддзялення на акцызу з тытуню і буракацукровай вытворчасці, падліковага аддзялення. У фондзе 18 ёсць звесткі аб развіцці прамысловасці: ведамасці аб колькасці вырабленых і прададзеных рэчаў “фабрыкамі і заводамі”; аб развіцці гандлю; колькасці лавак у гарадах і мястэчках, накіраванасці знешняга гандлю, суднабудаванні і судаходстве і г. д.

В.К. Яцунскі лічыў, што звесткі Дэпартамента мануфактур і ўнутранага гандлю аб прадукцыі прамысловых устаноў запісаны толькі на 15–20% [2, с. 190]. У 70–80-х гг. ХХ ст. аформілася іншая ацэнка ведамасцей міністэрства ўнутраных спраў і міністэрства фінансаў. Аўтары лічаць, што даныя аб мануфактурна-фабрычнай прамысловасці неабходна лічыць дакладнымі; яны дастаткова аб’ектыўна адлюстроўваюць рэчаіснасць, г. зн. узровень развіцця буйной прамысловай вытворчасці [3].

Звесткі аб сацыяльна-эканамічным развіцці Беларусі прыведзены ў справаздачах губернатараў і паліцыі, якія сабраны ў фондах 13, 1263, 1274, 1284, 1287, 1297 і інш. РДГА. Упершыню справаздачы губернатараў былі складзены за 1804 г. (апошнія за 1916 г.) і толькі па асобных губернях складаліся справаздачы нерэгулярна, галоўным чынам пры змене губернатараў. Да 1837 г. справаздачы прадстаўляліся ў міністэрства ўнутраных спраў [4]. З 1827 па 1837 г. паралельна са справаздачамі па губернях складаліся кожны год “усепадданнейшыя” данясенні губернатараў аб утварэнні губерняў. Праўдзівыя справаздачы губернатараў знаходзіліся ў асноўным у фондах камітэта і савета міністраў (фонды 1263 і 1276), копіі – у фондах Дэпартамента агульных спраў міністэрства ўнутраных спраў (фонд 1284), савета міністраў унутраных спраў (фонд 1281) і канцылярыі міністэрства ўнутраных спраў (фонд 1282). У фондах камітэта і савета міністраў захаваліся ўсе справаздачы, разгледжаныя гэтымі ўстановамі. На былых ускраінах Расіі [5] справаздачы захаваліся за адпаведныя перыяды ў фондах Заходняга камітэта (фонд 1267) і Камітэта па справах Царства Польскага (фонд 1270) і ў інш.

У справаздачах губернатараў прыводзяцца даныя аб пасевах і ўраджаях, жывёлагадоўлі, прамысловасці, гандлі, гарадах, насельніцтве.

У раздзелах “Грамадскае ўпарадкаванне” ёсць звесткі аб удзеле ў гандлі і занятках сельскай гаспадаркай і рамяством бестэрміноваадпушчаных і звольненых у адстаўку ніжэйшых чыноў.

Да справаздач, як правіла, прыкладаліся статыстычныя ведамасці, якія пацвярджалі даныя тэкставай справаздачы. У 1842 г. колькасць ведамасцей вырасла да 27. У іх утрымліваецца вялікі фактычны матэрыял па даследуемай праблеме. Так, у ведамасці № 6 змешчаны матэрыял аб рачным суднаходстве і прыстанях; у ведамасці № 15 – статыстычныя звесткі па губернях; у ведамасці № 17 – аб абаротах на кірмашах; № 18 – аб прамысловых прадпрыемствах; № 19 – аб колькасці рознай жывёлы і г. д.

Вялікай дакладнасцю даныя, якія ўтрымліваюцца ў справаздачах губернатараў, не адрозніваліся. Ва ўмовах бюракратычнай самадзяржаўнай Расіі, адзначаюць сучасныя гісторыкі, губернатары, з’яўляючыся фактычна бескантрольнымі правіцелямі вялікіх раёнаў, зусім не былі зацікаўленымі ў раскрыцці сапраўднага становішча губерняў, хутчэй за ўсё ўпрыгожвалі рэчаіснасць або замоўчвалі важныя факты, асабліва на ўскраінах [6, с. 240].

Для статыстычных табліц у справаздачах губернатараў характэрны тыя ж недахопы, якія былі і ў адміністрацыйнай статыстыцы Расіі ўвогуле. Зборам звестак займаліся ў асноўным паліцыя (спраўнік, станавы прыстаў і валасное праўленне), а таксама казённыя палаты і маршалкі дваранства. Губернскія статыстычныя камітэты, якія пачалі стварацца з 1835 г., бяздзейнічалі. Іх праца актывізавалася толькі пасля выдання 26 снежня 1860 г. новага Палажэння аб іх [6, с. 241].

Аднак большасць савецкіх гісторыкаў лічыла, што такую рознабаковую і насычаную фактычным матэрыялам крыніцу можна выкарыстоўваць для параўнання, паказу і аналізу дынамікі якой-небудзь з’явы ці працэсу, а таксама для вызначэння агульных тэндэнцый і заканамернасцей [7].

У фондах “Цэнтральнага статыстычнага камітэта міністэрства ўнутраных спраў” (фонд 1290) і “Уласнай імператарскай вялікасці канцылярыі” (фонд 1409) сабраны справы са звесткамі пра рух колькасці насельніцтва па губернях у цэлым, а з 1842 г. – таксама па гарадах і паветах, па саслоўях і веравызнанні. Шырока асвятляецца стан сельскай гаспадаркі: земляробства, жывёлагадоўлі, садаводства. Дадзены падрабязныя звесткі пра колькасць прамысловых устаноў і промыслаў: аб кірмашах (назва населенага пункта, час кірмашу, якія тавары прывезены, прыкладны кошт прывезеных тавараў і прададзеных, зрэдку прыкладная колькасць насельніцтва); аб стане дарог; купецкіх капіталах; выдадзеных гандлёвых пасведчаннях; цэнах на прадметы першай неабходнасці. А па Гродзенскай і Віленскай губернях – аб увозе і вывазе тавараў, мытных пошлінах.

Звесткі пра сацыяльна-эканамічнае развіццё Беларусі змешчаны таксама ў фондах канцылярыі віленскага генерал-губернатара Нацыянальнага дзяржаўнага гістарычнага архіва Рэспублікі Літва (фонд 378). Аднак большая частка дакументаў, якая характарызуе працэсы распаду феадальна-прыгонніцкіх і зараджэння капіталістычных адносін змешчана ў фондах гістарычных архіваў Рэспублікі Беларусь у Мінску і Гродне. Асобнае месца сярод крыніц займаюць матэрыялы фондаў канцылярыі мінскага (фонд 295), віцебскага (фонд 1430), магілёўскага (фонд 2001) і гродзенскага (фонд 1) грамадзянскіх губернатараў.

Звесткі, што захоўваюцца ў гэтых фондах, больш дакладныя, чым матэрыялы РДГА ў Санкт-Пецярбурзе, паколькі тут захаваліся не толькі копіі справаздач, але і першапачатковыя даныя, на аснове якіх складаліся справаздачы. Іх параўнанне паказвае, што адны звесткі ў справаздачах, збор якіх не быў звязаны з фіксальнымі мэтамі і сведчыў аб дзейнасці губернатара (дарогі, кірмашы, прамысловыя прадпрыемствы, рамёствы, адукацыя і г. д.), завышаліся, а звязаныя са зборам падаткаў і подацей (колькасць насельніцтва, абавязанага плаціць падаткі і подаці, купецкія капіталы і г. д.) – заніжаліся. Прысутнасць першапачатковых матэрыялаў дазваляе ўдакладніць статыстычныя даныя.

Вялікі фактычны матэрыял па вывучаемай праблеме быў узяты з фондаў Цэнтральнага архіва старажытных актаў у Варшаве (AGAD), створанага ў 1808 г. як Цэнтральны польскі архіў. Асноўнымі задачамі, якія павінен быў вырашыць калектыў архіва, гэта збор і захоўванне каралеўскіх метрык, польскіх і літоўскіх летапісаў, а таксама ўсяго, што толькі “у зборах актаў даўніх гаспадарчых, адміністрацыйных, ваенных, фінансавых, панскіх і дыпламатычных будзе знойдзена важнага і можа зацікавіць грамадства” [8].

У архіве сабраны матэрыялы па гісторыі Польшчы і народаў, якія ўваходзілі ў склад польскай дзяржавы, з XII ст. і да канца Першай сусветнай вайны. Тут сабрана 400 тыс. адзінак захавання, згрупаваных у 6772 фонды. Былі выкарыстаны кнігі і акты вярхоўных улад Рэчы Паспалітай перыяду рэформ другой паловы XVIII ст., а таксама акты і архівы магнацкіх родаў Браніцкіх, Панятоўскіх, Патоцкіх, Радзівілаў, Замойскіх і іншых.

У архіве Патоцкіх [9] сабраны інвентарныя апісанні маёнткаў магнатаў, акты гаспадарчых старостваў Ашмянскага, Вілейскага, Барысаўскага і інш. (sygn. 341), а таксама матэрыялы Канстытуцыі 3 мая 1791 г. (sygn. 197), фінансавай камісіі Вялікага княства Літоўскага за 1779–1782 гг. (sygn. 198). Цікавая рукапісная гісторыя Станіслава Патоцкага (sygn. 236) як пункт погляду адной з магнацкіх груповак на падзеі канца XVIII ст.

Выклікае цікавасць перапіска Ігната Патоцкага за 1773–1786 гг. па гаспадарчых пытаннях з купцом і банкірам Бярноем (sygn. 12), варшаўскімі купцамі і банкірамі (sygn. 20, 45, 429), з Антоніем Тызенгаўзам (sygn. 438) [9].

Вялікі фактычны матэрыял узяты з архіваў Тызенгаўзаў [9] і Радзівілаў [10]. Фамільныя фонды гэтых магнатаў дазваляюць даць дастаткова дакладную характарыстыку магнацкай гаспадаркі Беларусі другой паловы XVIII ст. – першай паловы XIX ст. і паказаць уплыў магнацкай гаспадаркі на эканоміку рэгіёну, яго ролю і значэнне ў працэсе генезісу капіталістычных адносін.

**Літаратура і крыніцы**

1. Полное собрание законов Российской империи (ПСЗ). – Т. 31. – № 24714.

2. Яцунский, В.К. Отчеты Департамента мануфактур и внутренней торговли Министерства финансов дореформенной эпохи как исторический источник / В.К. Яцунский // Археографический ежегодник за 1958 год; под ред. акад. М.Н. Тихомирова. – М.: Изд-во Акад. наук СССР, 1960. – С. 190.

3. Рыбаков, Ю.А. О приемах проверки достоверности ведомостей фабрик и заводов России XIX века / Ю.А. Рыбаков // Источниковедение отечественной истории. – М., 1973. – Вып. I. – С. 296; Ионова, В.В. Социальный состав московских промышленников (по материалам статистических сборников 40–50-х годов XIX в.) / В.В. Ионова // Проблемы истории. – М., 1983. – Вып. XIII. – С. 175.

4. Міністэрству ўнутраных спраў накіроўвалі толькі копіі справаздач, а арыгіналы атрымліваў цар.

5. Тут былі собраны галоўным чынам даныя па Гродзенскай і Віленскай губернях.

6. Дятлова, Н.П. Отчеты губернаторов как исторический источник / Н.П. Дятлова // Проблема архивоведения и источниковедения: материалы науч.конф. архивистов Ленинграда, 4–6 февраля 1964 г. / редкол.: В.В. Бедин [и др.]. – Л., 1964.

7. Улащик, Н.Н. Отчеты губернаторов Литвы и Западной Белоруссии как исторический источник / Н.Н. Улащик // Проблемы источниковедения: сб. статей / Акад. наук СССР, Ин-т истории; редкол: А.А. Новосельский (отв. ред.). – М., 1961. – Т. 9. – 463 с.; Нифонтов, А.С. Статистика урожаев в России (по материалам губернаторских отчетов) / А.С. Нифонтов // Исторические записки: сб. ст. – М., 1968. – Т. 81.

8. Archiwum Glowne Akt Dawnych w Warszawie (АGAD). – Warszawa, 1988. – S. 1.

9. AGAD: Archiwum Publicznego Potochich. – Dzial IV.

10. AGAD: Archiwum Radzivillowskie. – Dzial XIX, pudlo 1–84; Dzial XX, XXI. Сведения о хозяйственной деятельности.